Unngå infarkt ved snømåking – NRK Trøndelag – Lokale nyheter, TV og radio
Hyppigheten av hjerteinfarkt øker i perioder med snøfall. Her er tipsene som gjør snømåking mindre risikofylt for alle.
- Bruk en liten snøskuffe, løft med beina, og bruk hele kroppen for å få blodsirkulasjon råder forskene.
Så langt i vinter har snømåking vært en oppgave få har måttet utføre, men nå er snøen kommet flere steder i landet.
Ved flere norske sykehus ser leger en klar sammenheng mellom snøfall og økt antall hjerteinfarkt i befolkningen.
- Ikke alle er klar over hvor fysisk belastende snømåking faktisk er, sier Kari Jørgensen.
Foto: CERG, NTNU
Forskere ved NTNUs forskergruppe CERG (Cardiac Exercise Research Group) råder folk til å ta sine forholdsregler før de tar skuffa fatt.
– Det er kjempeviktig å huske på at snømåking er en høyintensitetsøkt i både styrke og kondisjon. Ingen begir seg ut på en hard treningsøkt uten oppvarming og grunnlag, og det samme bør man tenke når man skal skuffe snø, sier forsker Kari Jørgensen.
Hovedprinsippet er at alle som trener jevlig er bedre rustet til å måke gårdsplassen uten risiko. Likevel er det mange som ikke er fysisk godt trent, og dermed er det viktig å ta seg god tid i oppgaven.
- Sørg for å beskytte deg mot kulden for å hindre at blodårene trekker seg sammen, sier Jørgensen.
Særlig personer som er i faresonen for hjerteinfarkt, som utrente, overvektige, eller folk med høyt blodtrykk, bør begynne i det små og øke belastningen gradvis.
– Hold stressnivået nede. Start rolig, og la oppgaven bli en oppvarming i seg selv. Ikke måk snøen unna i en fei, men legg opp jobben som en slags treningsøkt der du tar pauser og roer ned innimellom, forteller Jørgensen.
CERG-forskerne tester pasientenes hjertefunksjon ved å sjekke maksimalt oksygenopptak.
Forskerne i CERG har gode resultater når det gjelder høyintensitetstrening av hjertepasienter, og mener det viktigste for å begrense risikoen for infarkt under snømåking er å holde seg i form.
Men mens trening er noe folk oppsøker valgfritt, er snømåking en fysisk utfordring alle må gjennom.
– Derfor er det særlig viktig at folk som ikke er vant til fysisk aktivitet tar dette på alvor. Uansett fysisk utgangspunkt må snøen bort, sier forskeren.